b'\n_START_ARTICLE_\nPsicologia adolescent\n_START_PARAGRAPH_\nLa psicologia adolescent \xc3\xa9s una branca de la psicologia social, que estudia el comportament, la manera de ser, de pensar, i d\xe2\x80\x99actuar dels adolescents._NEWLINE_L\xe2\x80\x99adolesc\xc3\xa8ncia \xc3\xa9s una etapa entre la infantesa i l\xe2\x80\x99edat adulta. L\xe2\x80\x99adolesc\xc3\xa8ncia no \xc3\xa9s igual a tot arreu. Als pa\xc3\xafsos del m\xc3\xb3n occidental, el pas cap a la maduresa \xc3\xa9s molt m\xc3\xa9s llarg i provoca els popularment anomenats "problemes d\'adolescents", mentre que a algunes societats tribals aquest per\xc3\xadode dura relativament menys o \xc3\xa9s inexistent. El fenomen \xc3\xa9s relativament recent, ja que en el passat molts nens passaven de l\'etapa dels jocs a formar part del m\xc3\xb3n laboral, considerant-los per tant adults, sense passar l\'etapa interm\xc3\xa8dia de l\'adolesc\xc3\xa8ncia.\n_START_SECTION_\nLes etapes de l\'adolesc\xc3\xa8ncia\n_START_PARAGRAPH_\nDos anys abans de la pubertat, l\xe2\x80\x99adolescent passa per un per\xc3\xadode anomenat pubesc\xc3\xa8ncia, en el qual es produeix el canvi fisiol\xc3\xb2gic que permet l\xe2\x80\x99aparici\xc3\xb3 dels car\xc3\xa0cters sexuals secundaris, i permet la reproducci\xc3\xb3 en l\xe2\x80\x99adolescent._NEWLINE_Tot aix\xc3\xb2 provoca l\xe2\x80\x99aparici\xc3\xb3 de molts canvis sobtats i irregulars en el cos i la manera de comportar-se de l\xe2\x80\x99adolescent. Molts cops, aquests canvis poden ocasionar rebuig en l\xe2\x80\x99adolescent, que veu com canvia sobtadament de com havia sigut fins aleshores._NEWLINE_M\xc3\xa9s endavant s\xe2\x80\x99arriba a l\xe2\x80\x99etapa de la pubertat. Aleshores, els canvis que s\xe2\x80\x99havien anat succeint es tornen molt m\xc3\xa9s regulars del que eren, i assoleixen m\xc3\xa9s import\xc3\xa0ncia. Aquests canvis no apareixen de forma instant\xc3\xa0nia, sin\xc3\xb3 progressiva. A part, no hi ha cap canvi que sol pugui significar l\xe2\x80\x99arribada o no a la maduresa (ni tan sols l\xe2\x80\x99aparici\xc3\xb3 de la menstruaci\xc3\xb3 en les noies o l\xe2\x80\x99ejaculaci\xc3\xb3 en els nois): s\xe2\x80\x99arriba a la maduresa  amb tot el conjunt dels canvis, no nom\xc3\xa9s amb un de sol.\n_START_SECTION_\nAnsietat\n_START_PARAGRAPH_\nL\xe2\x80\x99adolescent \xc3\xa9s una persona nerviosa per naturalesa, degut sobretot als canvis que es produeixen en el seu cos. L\xe2\x80\x99ansietat \xc3\xa9s normal en les persones, per\xc3\xb2 \xc3\xa9s molt important que es mantingui dintre d\xe2\x80\x99uns l\xc3\xadmits, per a no interferir negativament en la vida de l\xe2\x80\x99adolescent._NEWLINE_Els adolescents amb alts nivells d\xe2\x80\x99ansietat poden mostrar-se insegurs, perfeccionistes, i tindran una gran necessitat d\xe2\x80\x99aconseguir l\xe2\x80\x99aprovaci\xc3\xb3 dels altres per a sentir-se b\xc3\xa9 amb el que fan. Confien poc en ells mateixos. Un tipus d\xe2\x80\x99ansietat t\xc3\xadpicament adolescent \xc3\xa9s l\xe2\x80\x99ansietat que els seus pares se separin, sobretot si arriba a ser per culpa seva.\n_START_SECTION_\nEstr\xc3\xa8s\n_START_PARAGRAPH_\nL\xe2\x80\x99adolescent no t\xc3\xa9 una vida tranquil\xc2\xb7la, i molts cops acaba passant per situacions de gran estr\xc3\xa8s, ja siguin ex\xc3\xa0mens, trencaments de parella, etc. Alguns adolescents saben encaixar molt b\xc3\xa9 l\xe2\x80\x99estr\xc3\xa8s, i se\xe2\x80\x99n surten airosos. Altres, en canvi, se senten incapa\xc3\xa7os de superar aquestes situacions. \xc3\x89s a dir, tenen problemes d\xe2\x80\x99adaptaci\xc3\xb3 a les situacions dif\xc3\xadcils.\n_START_SECTION_\nAgressivitat\n_START_PARAGRAPH_\nEn qualsevol tipus de comportament hum\xc3\xa0 hi ha un component qu\xc3\xadmic i un altre d\xe2\x80\x99apr\xc3\xa9s. Aquesta \xc3\xa9s la ra\xc3\xb3 per la qual, en una situaci\xc3\xb3 similar, dues persones poden reaccionar de manera molt diferent._NEWLINE_L\xe2\x80\x99agressivitat podria ser una resposta apresa. Sembla que molts nens humiliats i maltractats en la seva inf\xc3\xa0ncia, quan creixen i arriben a ser adults o adolescents, es tornen molt insensibles a aquests tipus de situacions de maltractament, i les tornen a repetir, per\xc3\xb2 aquest cop sent ells els agressors._NEWLINE_A m\xc3\xa9s, en l\xe2\x80\x99adolesc\xc3\xa8ncia es deixen els antics valors de la inf\xc3\xa0ncia, i l\xe2\x80\x99adolescent surt a buscar-n\xe2\x80\x99hi uns de nous. La decepci\xc3\xb3 amb qu\xc3\xa8 poden veure el m\xc3\xb3n, pot ser un inici d\xe2\x80\x99aquesta agressivitat, i de donar la culpa de tot a la fam\xc3\xadlia del que no els agrada del m\xc3\xb3n.\n_START_SECTION_\nDepressi\xc3\xb3\n_START_PARAGRAPH_\nLa depressi\xc3\xb3 \xc3\xa9s un estat d\xe2\x80\x99\xc3\xa0nim molt com\xc3\xba en l\xe2\x80\x99adolescent. Sofreix molts canvis, i molt diferents, en molt poc espai de temps, i aix\xc3\xb2 provoca molts canvis d\xe2\x80\x99humor. Passar d\xe2\x80\x99estar molt feli\xc3\xa7 a estar deprimit \xc3\xa9s molt habitual en els adolescents._NEWLINE_\xc3\x89s per aix\xc3\xb2 que costa molt diagnosticar la depressi\xc3\xb3 en l\xe2\x80\x99adolesc\xc3\xa8ncia, pel fet que els \xc3\xa0nims dels adolescents s\xc3\xb3n tan variables. Molts cops, a m\xc3\xa9s, l\xe2\x80\x99estat depressiu pot estar ocult degut al consum d\xe2\x80\x99alcohol o drogues.\n_START_SECTION_\nLa relaci\xc3\xb3 amb els pares\n_START_PARAGRAPH_\nHi ha autors que presenten aquesta etapa com una \xc3\xa8poca de conflictes en la relaci\xc3\xb3 amb els pares (posici\xc3\xb3 defensada pel psicoan\xc3\xa0lisi), mentre que altres veuen l\'adolesc\xc3\xa8ncia com una etapa tranquil\xc2\xb7la en la relaci\xc3\xb3 paternal, sobretot si es comparteixen els mateixos valors, idees pol\xc3\xadtiques, religioses i socials. De fet, quan es donen problemes de relaci\xc3\xb3, es deuen en el fons a una q\xc3\xbcesti\xc3\xb3 de control: Els adolescents se\'n volen desfer del control parental perqu\xc3\xa8 consideren que s\xc3\xb3n prou madurs per decidir i fer coses per ells mateixos. La resoluci\xc3\xb3 de la situaci\xc3\xb3 dependr\xc3\xa0 bastant del tipus de control que exerceixin els pares que pot anar de molt permissiu a ser molt controlador i de l\'equilibri que suposar\xc3\xa0 trobar el punt mitj\xc3\xa0. _NEWLINE_Si en aquesta etapa es d\xc3\xb3na un canvi de l\'estructura familiar (divorci, canvi de parella d\'un dels progenitors), aix\xc3\xb2 tamb\xc3\xa9 pot ser motiu de problemes, ja que per una banda l\'adolescent t\xc3\xa9 m\xc3\xa9s capacitat de raonament per comprendre la nova situaci\xc3\xb3 per\xc3\xb2 per altra banda tendeix a ser m\xc3\xa9s egoista i a afrontar malament els canvis a la seva vida.\n_START_SECTION_\nObesitat\n_START_PARAGRAPH_\nTot i que l\'obesitat \xc3\xa9s un problema per a totes les edats, assoleix una gran import\xc3\xa0ncia durant l\xe2\x80\x99adolesc\xc3\xa8ncia. Els h\xc3\xa0bits alimentaris que porten a l\'obesitat generalment s\'adquireixen durant la infantesa per\xc3\xb2 l\'individu no pren consci\xc3\xa8ncia fins a arribar a l\'adolesc\xc3\xa8ncia, llavors alguns cauen en trastorns alimentaris com la bul\xc3\xadmia.  _NEWLINE_Sovint es confon el sobrep\xc3\xa8s amb l\xe2\x80\x99obesitat m\xc3\xb2rbida. Per a ells, estar prim \xc3\xa9s la soluci\xc3\xb3 als seus problemes, i poden agafar una enorme enveja als adolescents prims. La bul\xc3\xadmia afecta sobretot als individus de pa\xc3\xafsos industrialitzats, on hi ha exc\xc3\xa9s de producci\xc3\xb3 d\'aliment i gran facilitat d\'acc\xc3\xa9s a ells.\n_START_SECTION_\nAnor\xc3\xa8xia\n_START_PARAGRAPH_\n\xc3\x89s una malaltia m\xc3\xa9s t\xc3\xadpica de les noies adolescents que dels nois. Comen\xc3\xa7a un cop l\'adolescent veu la necessitat (real o no) d\xe2\x80\x99aprimar-se, i comen\xc3\xa7a una dieta, o un seguit d\xe2\x80\x99exercicis. Setmanes despr\xc3\xa9s, tot i haver-se aprimat, continuen amb la dieta, cada cop m\xc3\xa9s severa._NEWLINE_Aix\xc3\xb2 ocasiona que molts cops sentin fred: aix\xc3\xad que acostumen a cobrir-se amb roba d\'abrigar. Perden els seus per\xc3\xadodes menstruals, i es distancien dels seus familiars. Acostumen a ser perfeccionistes, insegures. Estan disposades a complir el que els altres esperen d\xe2\x80\x99elles. Intenten mantenir un control absolut sobre la seva aparen\xc3\xa7a i els seus pensaments.\n_START_SECTION_\nPosicions de la Psicologia\n_START_PARAGRAPH_\nDels estudis psicol\xc3\xb2gics han sorgit posicions contr\xc3\xa0ries respecte a com ha de tractar la societat als adolescents:_NEWLINE_Els estudis del cervell han perm\xc3\xa8s establir que aquest continua la seva formaci\xc3\xb3 fins aproximadament els 25 anys. En concret l\'\xc3\xa0rea del c\xc3\xb2rtex prefrontal que \xc3\xa9s l\'encarregada d\'executar ordres raonades i de la combinaci\xc3\xb3 de pensaments. Aix\xc3\xb2 explica un tret caracter\xc3\xadstic dels joves: actuar sense raonar, i que es manifesta en els adolescents en conductes arriscades que semblen implicar una creen\xc3\xa7a en la invulnerabilitat, com per exemple la participaci\xc3\xb3 en curses de velocitat en moto o altres activitats que posen en perill la pr\xc3\xb2pia vida. En conseq\xc3\xbc\xc3\xa8ncia, sorgeix l\'actitud de la societat que creu que se\'ls ha de protegir._NEWLINE_Per altra banda, hi ha psic\xc3\xb2legs com el Dr. Robert Epstein que veuen negativament la tend\xc3\xa8ncia actual en les societats industrialitzades a perllongar aquest per\xc3\xadode de la vida for\xc3\xa7ant els joves a ser immadurs.'